
Gudrun: Alt er over.

Philip: Tvert imot. Huset er her. Hagen er her. Vi har så vidt begynt.

Gudrun: Ikke gjør deg dum.

Philip: Bråkmakerne er borte. Vi er her.

Gudrun: Prosjektet er borte.

Philip: Du er den viktigste delen av prosjektet. Du er her.

Gudrun: De hilser ikke på oss lenger. Det er ikke en jævla sjel herfra og til Verdens Ende som hilser på oss.

Philip: Vi er ikke til for dem. Vi har et større prosjekt.

Gudrun: Det går rykter om oss. At jeg kjederøyker marihuana, ligger med alle klientene våre og at jeg hjernevasker dem til å bli anarko-nudister.

Philip: Ikke sant? Det kommer til å bli en kostelig anekdote i nittiårsdagen din.

Gudrun: Jeg orker ikke mer.

Philip: Slapp av. Jeg er her for deg.

Gudrun: Vi kommer ingen vei på denne måten. Det må finnes en annen måte.

Philip: Dette har vi visst hele tiden, Gudrun. Alle vil ha forandring, men ingen vil forandre seg. Men forandringen begynner alltid med dem selv. Det er smertefullt og krever tålmodig arbeid med hver eneste klient.

Gudrun: Det er over sju milliarder mennesker i verden! Jeg orker ikke mer.

Philip: Det er bare den femte sesongen. Vi har så vidt begynt.

Gudrun: Jeg deserterer! Jeg svikter. Nei, jeg er en forræder, OK? Prøv å forstå meg?

Philip: Hvor har du tenkt å gjøre av deg? Hvilke planer har du?

Gudrun: Er du ikke skuffet og sint?

Philip: – –

Gudrun: Er du også redd for å snakke om følelsene dine nå?

Philip: – –

Gudrun: Hvis ikke engang vi to kan kommunisere, hvordan kan du da forlange at jeg skal holde ut med å prøve å gi nye perspektiver på livet til de jævla angstbiterske nevrotikerne som kommer hit og bare tror de skal få gratis dop og sex?

Philip: Det vet du.

Gudrun: Det har jeg faen meg ingen anelse om! Tar du meg for nek du bare kan pule når det passer deg og ellers utnytte til å lage så mye PR og halloi at det helvetes veggispensjonatet ditt går rundt?

Philip: Du vet det.

Gudrun: Er jeg dum? Hva er det jeg vet?

Philip: Jeg elsker deg. Du vet det.

Gudrun: Og?

Philip: Betyr jeg ikke noe for deg?

Gudrun: Jo. Selvfølgelig. Masse. Men ikke så mye.

Jeg har alltid hatet forfattere som skriver om forfattere.

Det er så usigelig navlebeskuende. Som om forfattere ikke kan finne noe viktigere å fortelle om enn sin egen kunst og sine egne trivielle rutiner. Spesielt i en verden som står på randen til å utslette den enkeltes verdighet, den enkeltes rettigheter og selve muligheten til å ha en egen, personlig eksistens.

Derfor vil jeg i stedet fortelle om hunden min, Karma.

Hun er en skikkelig proaktiv tispe. Blond og rufsete med verdens mest uskyldige, brune blikk, men når jeg slipper henne løs på vidda, tar det bare et halvt kilosekund før smågnagerne hyler i dødsangst og det knaser i lemenbein. Karma storkoser seg på fjellet.

Det eneste skåret i gleden er sauene. Å jage sau er ikke lov, men det er rimeligvis et synspunkt som er hinsides Karmas fatteevne. Ingenting er så forlokkende som flyktende saueromper. Heldigvis har bøndene hentet flokkene ned fra beitet nå, så jeg kan la rovdyret mitt gå løs med god samvittighet.

Bortsett fra det er hun verdens snilleste følgesvenn. Men når jeg vil skrive om henne, er det fordi jeg har en drøm om at hun skal gjøre en forskjell for menneskeheten. Ikke i dag eller i morgen, men når jeg er ferdig med arbeidet mitt.

Jeg sitter og arbeider på en hytte rett under tregrensen i Dovre, mens Karma later seg i lyngen og gjør et og annet streiftog ute i terrenget for å jakte lemen. Hytta er så antikk at den har utedo og mangler innlagt vann. Likevel regner jeg med at de finner frem til meg en av dagene, for posisjonen til Nanny lar seg ikke skjule. Det dummeste jeg kan gjøre er å skru den av, for det ville automatisk gjøre meg mistenkelig. Jeg håper bare at jeg rekker å fullføre denne betraktningen. Det er tross alt dette temaet jeg har viet hvert ledig øyeblikk til de siste førti årene.

De femtifem årene jeg var historiker, er historie, og de tretti årene som genetiker er også historie. Det er for så vidt sjelden i vår tid ikke å ha mer enn to karrierer å vise til, men jeg våger å påstå at jeg til gjengjeld var en fremstående representant for min stand i begge funksjoner, så lenge de varte.

Å være forfatter er ingen karriere akkurat, men min relative suksess i tidligere liv har tillatt meg å spare såpass at jeg kan holde det gående her oppe hvis jeg supplerer de sparsomme innkjøpene med selvplukkede villepler og en og annen tjuvslaktet antilope. Det blir mindre multekonjakk enn i mine tidligere liv, men det er også greit. Etter fylte hundreogtjue kretsløp bør man visstnok være like påholden med spriten som før fylte tjue. Og jeg har saktens brukt hundreårsvinduet godt.

Men nå skriver jeg om å være forfatter igjen. Som de sier, ræva er bak enten du snur deg sånn eller sånn. Det er på tide å komme til saken, i den grad det står klart for meg hva jeg har gitt meg i kast med.

Selv om dette må bli en personlig beretning, har jeg ingen store litterære ambisjoner. Jeg er fagmann. Da jeg begynte å leke med tanken på å grave i denne dunkle tidsalderen, var det historikeren i meg som ville dokumentere fortiden. Imidlertid ble det raskt klart for meg at enhver overkommelig skildring innebærer en radikal fortolkning. Hvis jeg skulle fortelle den fullstendige historien, måtte det ta like lang tid å fortelle historien som å oppleve den, og vi snakker tross alt om over fire hundre år. La meg derfor begynne med å si at utelatelsene, i kraft av sitt overveldende omfang, nødvendigvis sier mer om det jeg vil skildre enn det jeg faktisk forteller.

I tillegg kommer det grunnleggende problemet med at Dem ringen er et svart hull i historien.

Vi vet alle at verdens atommakter, utrolig nok, klarte å bli enige om en slags felles aksjon da Cairus kom susende fra dypet av Oorts sky og truet med å utslette alt liv på kloden. Asteroiden var større enn den som smalt inn i Yucatán-halvøya og utryddet dinosaurene for noenogseksti millioner år siden, så menneskeheten hadde strengt tatt ikke noe valg. I siste øyeblikk lot stormaktene sine uoverensstemmelser ligge, samlet ressursene og blåste trusselen ut av himmelen.

Riktig nok gjorde en del av asteroidefragmentene betydelig skade da de ramlet ned. Tsunamier utslettet mange av de største kystbyene og andre ble herjet av brann og jordskjelv. Et estimat går ut på at om lag to milliarder mennesker døde som et resultat av hendelsen, men som man sier: Når man har unngått et isfjell, kan man ikke klage på hagl. I det minste er det slik det fremstår mellom linjene i Mandatets historieskrivning fra gjenoppbyggingen.

Men om Jorda var reddet, var historien forsvunnet. Helt siden 1980-tallet var alle arkiver og all historieskriving lagret på elektroniske medier. De elektromagnetiske pulsene fra de detonerte atommissilene som avverget Cairus, reiste kloden rundt og tok planeten i sitt favntak, slettet det meste av verdens elektroniske arkiver og gjorde resten uleselige. Fra tiden før 1980 har vi bevart noe av det som ble lagret på papir, men hele Demringsepoken mellom 1980-tallet og år 2046 er et svart hull i vår kollektive hukommelse.

Hvorfor er det så viktig å kartlegge hva som skjedde i denne fjerne fortiden? Kan vi ikke bare akseptere utfallet?

Jeg er vitenskapsmann. Jeg vil forstå verden, og undringen over hva som egentlig fant sted i løpet av Demringen, var starten på mitt livs prosjekt. Hvis vi ikke forstår hvordan vi har havnet i dagens situasjon, kan vi heller ikke forstå hvordan slike situasjoner kan unngås i fremtiden. Om menneskeheten har en fremtid lenger. Om det ikke er for sent?

Men hva er en historiker uten arkiver? Hvor kunne jeg begynne å nøste?

Det har vært et omfattende og langvarig puslespill, men det er min beste overbevisning at jeg har lykkes i å rekonstruere hendelsene med en stor grad av sannsynlighet og sannferdighet. Likevel er det ikke til å unngå at jeg på enkelte punkter har måttet ty til antagelser og spekulative teorier. Om noe i min fortolkning skulle vise seg å være misvisende eller ufullstendig, er det mitt inderligste håp at det i fremtiden vil finnes institusjoner eller individer (ja, individer!) som kan utbedre de svakhetene som måtte finnes i fremstillingen.

I det minste har jeg dette ene, uomtvistelige faktum å gå ut ifra: Det begynte med Gudrun Rakvåg.

Gudrun Rakvåg ble født den 29. februar 1988 i bosetningen Bærum i den sørlige delen av den suverene staten Norge i dagens Aloa. På dette tidspunktet var myndighetenes arbeid med å overføre historiske persondata til elektroniske lagringsmedier ennå ikke fullført, så noe spredt informasjon om dette tiåret er bevart i skriftlige arkiver.

For mange er det en underlig tanke at vintertemperaturen i Aloa den gangen kunne være så lav som minus ti grader Celsius. Det er ikke utenkelig at Gudrun kan ha gått på ski, i hvert fall før hun begynte på den offentlige skolen som sjuåring. Men vi vet også at det var allment kjent at den globale oppvarmingen nærmet seg et vippepunkt, og at man forberedte seg på tider med stormer, ras og oversvømmelser. Dette går klart frem av de mange bevarte tunnelanleggene, der befolkningen kunne søke ly for ekstreme værforhold. Selv etter at bruken av fossilt drivstoff ble avviklet på 90-tallet, fortsatte byggingen av disse tilfluktsanleggene i stor stil, mange vil for eksempel kjenne til restene av det gamle Magna Opera-anlegget under den daværende statshovedstaden Oslo.

Med utgangspunkt i de meteorologiske statistikkene som er bevart fra tiden etter Cairus, kan man regne seg tilbake til at vippepunktet må ha kommet en gang på 1990-tallet, ellers ville ikke gjennomsnittstemperaturen ha nådd det nivået den hadde i 2046. Det vil si at Bærum i Gudruns ungdomstid etter alt å dømme utviklet seg fra et temperert innlandsklima til et fuktig sump område. De norske myndighetenes massive satsning på å utvikle en malariavaksine rundt tusenårsskiftet bekrefter denne hypotesen.

Selv har ikke Gudrun etterlatt seg noe vitnesbyrd om oppveksten, men vi må kunne anta at de dramatiske klimaendringene hun ble vitne til i oppveksten, bidro til å forme henne både som person og fagmenneske. I sum gir kunnskapen om disse grunnleggende livsforutsetningene en trygg basis for å fabulere om hvordan livet må ha sett ut for henne da hun tjueni år gammel etablerte seg med et senter for opplevelsesferier ytterst i Oslofjorden, ved et sted som fra gammelt av bar navnet Verdens Ende.

Forestillingsverdenen til denne tidens mennesker var svært forskjellig fra vår. Kulturlivet var organisert rundt et nasjonalstatlig religionsverk som bygget på en monoteistisk tradisjon, forvaltet av mektige prester med monopol på et enveis massekommunikasjonssystem, en tidlig forløper for Nannynettet. På bestemte, annonserte tidspunkter talte prestene til befolkningen om ulike emner, og det var allmenn kutyme for innbyggerne å samle seg rundt alterskjermer i sine private avlukker for å motta prestenes oppfatning av store og små begivenheter. Mange har sett dette fenomenet som en paradoksal invertering av tidligere århundrers praksis, da det var presten som i sitt avlukke mottok den menige innbyggerens bekjennelser.

Det var knapt til å unngå at en så total enveiskommunikasjon ville få en motreaksjon, og på andre del av 1900-tallet ga hippiereformasjonen nytt liv til ritualene. Reformatorene vektla en sterkere fellesskapsideologi og postulerte at det guddommelige prinsippet kunne betraktes som en «kosmisk bevissthet» heller enn et åndelig hierarki, men de oppnådde begrenset fremgang ettersom teknologien fremdeles var rigget for enveiskommunikasjon. Imidlertid ser vi tydelig hvordan bevegelsen formet Gudruns ideologi som ferieterapeut.

La oss forestille oss en sommerdag på Gudruns opplevelsesferiesenter ved Verdens Ende i 2017. Bølgene vasker dovent mot svabergene, og temperaturen ligger behagelig rundt tretti grader i palme skyggen. I små klynger på den private sandstranden står solsenger med nakne gjester, mange fra en italiensk og fransk overklasse som har sett den frodige Rivieraen forvitre til gold ørken. Kanskje er det også blant gjestene en og annen arabisk sjeik, som har vært forutseende nok til å flytte oljeformuen over i mer fremtidsrettede bransjer, så han og familien kan unnslippe den kokende saltørkenen i hjemlandet til fordel for Aloas tropesommer.

Selv rusler Gudrun gjerne omkring og observerer gjestene. Skikkel sen er nett og rank, og blå akvamariner lyner årvåkent under en ravnsvart lugg. Huden er brunet av sjøliv og sol.

I kjøkkenhagen dyrker Gudrun sannsynligvis både ananas, papaya og vindruer. Det vil si, det er hennes høyre hånd, Philip, som er ansvarlig for hageanlegget. Han er nevnt flere ganger i Gudruns erindringer, så vi vet med sikkerhet at Philip er en historisk person.

Dyrkingen hadde ikke først og fremst et ernæringsmessig formål, men var en del av terapien. Terapien i Gudruns AA-retreat tok utgangspunkt i hippiereformasjonens oppfordring om å «skru på, stille inn og droppe ut». I de gamle skriftene er dette forklart som 1) å aktivisere sitt nevrale og genetiske potensial ved å akseptere alle impulser som byr seg, herunder kunstige kjemiske stimuli, 2) å interagere med sine omgivelser, by fellesskapet på sine personlige erfaringer og talenter, og 3) å stole på sine egne krefter og sine egne valg fremfor å la seg styre av det offentlige presteskapet.

Det må innskytes at AA feilaktig har vært tolket som en forkortelse for «Anonyme Alkoholikere», en forløper for sabotørnettverket Anonymous. Senere forskning har utførlig sannsynliggjort at AA refererte til «Age of Aquarius», et sentralt dikt i hippiereformasjonens okkult-romantiske segment. Det er aldri påvist noen forbindelse mellom Gudrun Rakvåg og kriminelle sabotørnettverk.

Idealet for Gudrun var at gjestene skulle dele absolutt alt under oppholdet på AA. Mat, klær, tanker, tid og intime følelser. Målet var å bygge opp den enkeltes selvfølelse og sosiale ferdigheter. Vi kan med andre ord ane Gudruns revolusjonerende ideologi allerede i dette temporære protosamfunnet. For hva er vel faren ved å blottstille seg selv med alle skavanker når alle vet at det ikke fins et eneste menneske som er feilfritt? For menneskene som levde i det 21. århundres konkurranse- og fryktkultur, var det ikke opplagt at frykten for sosiale sanksjoner alltid er verre enn sanksjonene selv.

Det er i dette perspektivet vi må se Gudruns fellesaktiviteter for gjestene. Det kunne være enkle fysiske aktiviteter i kjøkkenhagen, der deltagerne utførte alminnelig arbeid uten klær som et ledd i å normalisere det nakne mennesket, eller det kunne være mer krevende oppgaver som å bygge fellesskap rundt intense rus opplevelser, eller å forene gjestene til fysisk sensitivitetstrening i et mørkt rom med gulvet dekket av madrasser. Under hele oppholdet ville det være daglige evalueringer der Gudrun selv førte ordet, og hvor hun gjerne gikk foran med å by på sine egne følelser og erfaringer fra seansene. «Idealet for opplevelsesferien var tilkobling i stedet for avkobling,» som hun selv formulerte det i sine erindringer.

Arkitektonisk lånte AA-bygningen mye fra oldantikkens badekultur, med felles bad og felles latriner i åpne romløsninger. Sovesalen hadde små og store senger, avhengig av om gjestene ville sove alene eller sammen med noen.

Det var mange faktorer som bidro til at Gudruns AA-prosjekt havarerte, men alle hadde sammenheng med den egoindividualistiske konkurransekulturen og dens psykologiske klima av forknytt paranoia og mistenkeliggjøring av andre mennesker. I denne tiden kunne selv alminnelige aktiviteter som å vaske hverandre bli sett på som utilbørlig og utløse beskyldninger om seksuelle overgrep.

Det er i denne konteksten ikke vanskelig å forestille seg at de som søkte seg til Gudruns opplevelsesferier, innbefattet et betydelig antall mennesker med mentale problemer og sosiale tilpasningsvansker. Gjennomsnittsborgeren i 2017 var altfor preget av psykiske hemninger til å være mottagelig for den åpne, mellommenneskelige utvekslingen Gudruns ideologi la opp til, men lot seg i stedet lokke til senteret av utsiktene til beruselse og uforpliktende seksuell utfoldelse. Egoindividualismen rådde grunnen, og det var få av tidens forknytte egoindivider som var modne for Gudruns radikale delingsideologi.

Etter bare fem års virksomhet måtte Gudruns AA-retreat stenge dørene for godt. Likevel må man kunne anta at disse årene ga Gudrun verdifulle pedagogiske erfaringer som kom til nytte i hennes senere arbeid.

For bedre å forstå hvilke utfordringer Gudrun sto overfor, la oss forestille oss hvordan en evalueringsseanse kan ha forløpt. Skildringen er nøye basert på de vitenskapelige studiene av endringer i grunnleggende egenskaper hos 2000-tallsmennesket som Mandatet fikk utført i årene etter Cairus, men fremstillingen inneholder naturligvis også et element av spekulasjon. Jeg mener likevel at et slikt grep er nyttig for å gi en dypere forståelse av livet i tidligere tider, og har bestemt meg for å bruke disse forestillings-øvelsene gjennomgående i fremstillingen. Det er opplagt en fare for at det kollektive fagminnet vil bruke dette grepet som påskudd til å underkjenne fremstillingens faghistoriske autoritet, men det opptar meg mindre dersom jeg kan bidra til økt innsikt.

La oss ta et eksempel på sannsynlige AA-gjester:

En middelaldrende kvinne fra 2017, la oss kalle henne Emma, ville typisk kunne bedømme sin egenverdi etter evnen til å forsinke kroppens uunngåelige forfall, og hun ville være tvangsmessig opptatt av å skaffe seg kostbare materielle «bevis» på at hun har lykkes i form av oppmerksomhetsgaver som kjoler og smykker. Når hun tvinges til å bevege seg naken i kjøkkenhagen, kan hun ikke lenger hevde sin egenverdi og tyr til rusmidler for å flykte fra det som oppleves som en uutholdelig nedverdigelse.

En ung mann, Otto, ville typisk kunne prøve å hevde seg sosialt ved å fremstå som tøffere og mer utilnærmelig enn andre, som et tegn på at han har større integritet og styrke og fortjener posisjoner som gir ham materielle fordeler. Satt i en situasjon hvor han er naken i mørket med ukjente, kjærtegnende kropper kortslutter også hans system for å få bekreftet selvbildet, og han vil prøve å døyve ubehaget medikamentelt i stedet for å gå i seg selv.

Gudruns rolle ville i begge disse tilfellene være å forsøke å gi gjestene den selvinnsikten som er nødvendig for at de skal bryte ut av sine selvsentrerte, onde sirkler og omfavne både sin skrøpelighet og sin styrke i møtet med den andre.

Gudrun: Jeg la merke til at du gikk mye for deg selv i hagen i går, Emma?

Emma: Vi får ikke gjort noe hvis vi skal tråkke oppå hverandre.

Gudrun: Jeg fikk litt inntrykk av at du foretrakk å stå alene med ryggen til de andre?

Emma: Jeg må jo konsentrere meg om det jeg holder på med.

Gudrun: Det jeg prøver å si, er at du virket ubekvem med å møte meg og de andre ansikt til ansikt uten klær.

Emma: Det er ganske spesielt, da?

Gudrun: Er det spesielt å være naken, er det det du mener?

Emma: Det er ikke akkurat vanlig.

Gudrun: Kroppen din er faktisk helt vanlig. Det er ingen grunn til at du skal skamme deg over den, er det?

Emma: Jeg ser bare ikke hvordan jeg skal bli kvitt avhengigheten min ved å sprade rundt kliss naken foran en haug fremmede.

Gudrun: Jeg tenker vel at den grunnleggende avhengigheten hos alle mennesker er å få respons på seg selv. Er du ikke enig?

Emma: Du, jeg savner faktisk ikke å få respons på valker og slaskete pupper.

Gudrun: Fikk du negative kommentarer fra noen?

Emma: Folk er jo høflige.

Gudrun: Hva sa de, da?

Emma: Ikke noe. De bare så litt.

Gudrun: Opplevde du at de stirret?

Emma: Litt, kanskje.

Gudrun: Det tyder vel på interesse. Og det er vel positivt?

Emma: Det er ikke meg de er interessert i, det er jo bare puppene.

Gudrun: Men puppene er en del av deg?

Emma: Ikke sant, de er bare en del av meg. Faktisk en ganske intim del.

Gudrun: Er klærne dine en del av deg?

Emma: Selvfølgelig ikke.

Gudrun: Men du syns det er bedre at folk interesserer seg for klærne dine, som ikke er en del av deg, enn for noe som er en ekte del av deg?

Emma: Dette er bare kverulering.

Gudrun: Sånn som jeg oppfatter deg, Emma, liker du å få respons på klærne dine, selv om du innerst inne vet at det ikke er en respons på deg selv. Er det riktig?

Emma: Det er jo jeg som har valgt dem ut, da. Det er min smak.

Gudrun: Dette er ingen anklage. Det er noe vi gjør alle sammen, Emma. Selv om den responsen vi får ikke er ekte, tviholder vi på den hvis den er det eneste vi får.

Emma: Det er ganske stusselig å se på livet sånn, da? Er det ikke?

Gudrun: Dermed vil vi også tviholde på den oppførselen som fremkaller responsen. Pynte seg, for eksempel. Det blir en tvangsmessig oppførsel som aldri kan innfri forventningene dine. Skjønner du?

Emma: Det er jo ikke fordi jeg er avhengig av å pynte meg, jeg er her.

Gudrun: Er det ikke egentlig det som er roten til alt sammen, da? Du prøver å få respons, men selv om du lykkes, vet du innerst inne at det er respons på en falsk fasade, som ikke egentlig er deg?

Emma: Det er vel ikke akkurat verre å sminke liket litt, enn å brette ut skrevet midt i trynet på gud og hvermann?

Gudrun: Du er ikke et lik. Du må lære deg å sette pris på deg selv.

Emma: Du, litt selvinnsikt har jeg tross alt. Jeg har ikke noen spesielt vakker kropp!

Gudrun: Du har ikke en kropp, du er en kropp. Kroppen er deg. Du må akseptere deg selv, ellers fortsetter du bare å døyve selvhatet med alkohol.

Emma: Så mye kan jeg i alle fall si deg, at jeg er ferdig med å stelle naken i hagen.

Gudrun: Tenk på det. Det første og viktigste vi må gjøre her, er å bryte opp tvangsmessige reaksjonsmønstre.

Emma: Jeg trøster meg bare med at jeg aldri skal se disse folka igjen.

Gudrun: Og du, Otto, du reagerte ganske kraftig på mørkerommet?

Otto: Jeg er ikke her for å bli grafsa på av gamle tanter.

Gudrun: Hvorfor opplevde du nærheten til Emma så negativt?

Otto: Jeg er faen ikke her for å vrenge sjela mi for deg, heller.

Gudrun: Hvorfor har du kommet hit, da?

Otto: Jeg vil bare bli kvitt uroa.

Gudrun: Uroa er vel inne i deg, er den ikke? Inne i sjela?

Otto: Jeg har lagt meg inn her for å slutte å ruse meg.

Gudrun: Jeg liker å ruse meg. Hvorfor vil ikke du ruse deg?

Otto: Jeg vil beholde jobben.

Gudrun: Har du tenkt over at det kan være en sammenheng mellom jobben og rusinga?

Otto: Sprit koster penger, da.

Gudrun: Hva om du ikke behøvde å jobbe for å få penger? Ville du fremdeles ruse deg? Tenk på hvordan jobben styrer tankene dine om deg selv.

Otto: Seriøst, Gudrun, jeg driver med å beregne profittmarginer på salg av suppebokser. Det har ikke noe med meg å gjøre.

Gudrun: Er du flink til det? Beregne profittmarginer på suppe?

Otto: Det kan du banne på. Jeg er faen meg Nord-Europas beste suppeprofittberegner.

Gudrun: Ikke sant? Du ser at jobben styrer hvordan du verdsetter deg selv?

Otto: Jeg er jo mer enn en fyr som beregner suppeprofitt!

Gudrun: Ikke sant? Nå syns jeg vi er på vei et sted. Hva er du mer, Otto?

Otto: Jeg er meg.

Gudrun: Kan du si noe om hvem vil du at «meg» skal være?

Otto: Jeg vil bare være i fred og henge med venner.

Gudrun: Det du sier er vel at du vil ha nærhet til andre mennesker?

Otto: Alle trenger venner.

Gudrun: Kvinnelige venner også? Du liker kvinner?

Otto: Jeg er faen ikke homo, hvis det er det du mener.

Gudrun: Du liker kvinner, da. Emma, for eksempel?

Otto: Du aner jo ikke om det er kvinner eller menn i mørket der inne.

Gudrun: Jeg nyter det, jeg. Jeg kan forsikre deg, det er en vanesak.

Otto: Det er ekkelt! Det er faen ikke normalt.

Gudrun: Syns du det er mer normalt å se på seg selv som en suppeprofittberegner?

Otto: Slutt! Jeg vil bare kutte ut avhengigheten, skjønner du?

Gudrun: Otto, hør på meg. Det du er avhengig av, som alle oss andre, er å få selvbekreftelse. Men det er ikke noe vi får ved å tenke på oss selv som tannhjul i varehandelen. Det er en tvangstanke som må avlæres. Utfordringen din er å bryte ut av en instrumentalisering av deg selv, for den hindrer deg i å åpne deg for andre. Den fører bare til egoindividualistisk sex og egoindividualistisk rus.

*

Det er viktig å legge merke til at gjennomsnittsmennesket fra denne tiden står så langt fra å nå sitt sosiale potensial at det instinktivt vil ty til vikarierende argumenter for å unngå sannheten. Og midt i en fryktkultur preget av denne typen sosial umodenhet er det altså at Gudrun Rakvåg formulerer sitt banebrytende Dividuus-manifest.

Vanligvis attribueres denne bragden til Gudruns viljestyrke og visjonære evner, og det er ingen tvil om at hun var rikt velsignet med begge deler. Likevel vil jeg hevde at det står en lite påaktet kraft bak alt hun oppnådde, nemlig medarbeideren Philip Åmot.

Sted og dato for Philip Åmots fødsel er ukjent, men det er alminnelig antatt at han var noen år eldre enn Gudrun. Der hun var fylt av idealer og visjoner, var Philip den praktiske gjennomføreren som forankret visjonene i jord og stein. AA-retreatet var finansiert, utformet og bygget av ham. Han må ha hatt store kunnskaper om byggfag, energiproduksjon, økonomi og prosjektledelse, for bare å nevne noe. Likeledes må han ha hatt betydelige kunnskaper om agronomi for å anlegge og drive en kjøkkenhage som gjorde retreatet i stand til å forsyne et dusin mennesker med tre vegetarmåltider daglig.

Viktigst av alt var likevel hans grenseløse hengivenhet overfor Gudrun. Selv om AA-retreatets ideologi oppmuntret til intimt fysisk samkvem med flere personer, er det overbevisende dokumentert at Gudrun og Philip var elskere gjennom gode og dårlige tider i over ti år. Uten Philip, ingen Gudrun.

Da AA-retreatet måtte stenge, lot hun ham likevel sitte alene igjen på Verdens Ende og dro videre uten å se seg tilbake. Det var først da hun drøyt tretti år senere sto på bar bakke og var truet på livet, at hun igjen tok kontakt.

